**Vedtægt**

for

kirke- og præsteboligudvalget

(”det stående udvalg” jf. Lov om menighedsråd §17 stk. 1)

i Skt. Knuds Sogn

**§ 1**

Kirke- og præsteboligudvalget i Skt. Knuds Sogn er et arbejdende udvalg under menighedsrådet og kirkeværgens nærmeste foresatte. Udvalget har til formål at påse at præsteboligerne, kirkens bygninger, deres inventar og installationer holdes i forsvarlig stand samt i samarbejde med kirkeværgen at sikre at større arbejdsopgaver, anskaffelser og anlægsprojekter forelægges menighedsrådet.

Dette sker ved gennem kirkeværgen at føre løbende tilsyn med præsteboligerne, kirkens bygninger, udstyr og omgivelser samt ved at forestå de årlige syn jf. reglerne herfor.

Udvalget fører tilsyn med kirkeværgens forretningsførelse. Det efterser, at kirkens synsprotokol er ført på forsvarlig og foreskreven måde.

**§ 2**

Kirke- og præsteboligudvalget arbejder under ansvar for det lagte budget på området og under hensyntagen til de til rådighed værende økonomiske og personalemæssige ressourcer.

**§ 3**

Hvert år inden 1. april skal menighedsrådet sammen med en bygningskyndig foretage syn over kirkerne og de tilknyttede bygninger. Nærmere regler om afholdelse af synet er fastsat i bekendtgørelse om folkekirkens kirkebygninger. Bortset fra de år, hvor synet forestås af provsten og denne fastsætter datoen for forretningens afholdelse, berammer udvalget tidspunktet for synet efter aftale med menighedsrådets formand, den af menighedsrådet valgte bygningskyndige og kirkeværgen. Samtlige medlemmer af menighedsrådet skal underrettes om tidspunktet for synsforretningen.

**§ 4**

Mindst hvert andet år inden 1. april, skal menighedsrådet foretage syn over hver af præsteboligerne. Udvalget fastsætter datoen og indkalder deltagerne. I synet deltager kirke- og præsteboligudvalgets formand, kirkeværgen, en bygningskyndig udpeget af menighedsrådet samt sognepræsten, der bor i den pågældende præstebolig.

**§ 5**

Kirke- og præsteboligudvalget holder møde efter behov, men minimum to gange hvert halvår. Forud for møderne udsender formanden senest én uge før mødets afholdelse en dagsorden med emner til behandling.

I samarbejde med kasserer og kirkeværge udarbejder udvalget forslag til anlægsbudgettet, inden det forelægges for menighedsrådet. Det samme gælder årsregnskabet vedr. anlæg, som kassereren forelægger for udvalget til gennemgang, inden det fremlægges for menighedsrådet.

Der tages referat af hvert udvalgsmøde, som lægges på FIN.

**§ 6**

Kirke- og præsteboligudvalget består af fire valgte medlemmer af menighedsrådet. Udvalget vælger en formand blandt dets medlemmer.

Kirkeværgen tilknyttes udvalget og deltager i dets møder. Kassereren og de bygningskyndige kan derudover indkaldes til deltagelse i møder efter behov.

Vedtægten forelagt og vedtaget på menighedsrådsmøde.

Den: 17. december 2024

Eva Haue

Formand for menighedsrådet